Απόφαση του Ευρωπαϊκού Κοινοβουλίου

της 13ης Απριλίου 2000

σχετικά με τη χορήγηση απαλλαγής στο Διοικητικό Συμβούλιο του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας όσον αφορά την εκτέλεση του προϋπολογισμού του για το οικονομικό έτος 1998

(2000/466/ΕΚ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

Έχοντας υπόψη:

την έκθεση του Ελεγκτικού Συνεδρίου σχετικά με τη δημοσιονομική κατάσταση και διαχείριση του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας (Ίδρυμα Δουβλίνου) για το οικονομικό έτος 1998 (C5-0150/2000)(1),

τη σύσταση του Συμβουλίου της 13ης Μαρτίου 2000 (C5-0152/2000),

τη συνθήκη ΕΚ, και ιδίως το άρθρο 276,

το άρθρο 93 και το παράρτημα V του κανονισμού του,

την έκθεση της επιτροπής ελέγχου του προϋπολογισμού (Α5-0089/2000),

Εκτιμώντας τα ακόλουθα:

Α. Το Κοινοβούλιο χορήγησε απαλλαγή στο Διοικητικό Συμβούλιο του Ιδρύματος στις 4 Μαΐου 1999 για το οικονομικό έτος 1997(2), βάσει των δεσμεύσεων για διαχωρισμό των καθηκόντων του διατάκτη και του υπόλογου, για θέσπιση μιας κοινής δήλωσης προθέσεων με την Ευρωπαϊκή Υπηρεσία για την Υγεία και την Ασφάλεια στην Εργασία στο Μπιλμπάο και για βελτίωση της τρέχουσας διαχείρισης με τον περιορισμό της χρήσης των πάγιων προκαταβολών και με τον ενεργό έλεγχο των δαπανών αποστολής και των συμβάσεων για μελέτες.

Β. Η έκθεση του Ελεγκτικού Συνεδρίου για το 1998 επισημαίνει ότι το Ίδρυμα στηρίζεται σε μεγάλο βαθμό στη χρήση πάγιων προκαταβολών. Χρειάζεται να ενισχυθεί η ανάλυση και η διαχείριση των δαπανών αποστολής, δεν έχει αναπροσαρμόσει την έκδοσή του των όρων εφαρμογής του δημοσιονομικού κανονισμού από το 1976 και χρειάζεται να επανεξετάσει την κατάσταση της μετάφρασης εντός του ιδίου του οργάνου σε σχέση με την ανάπτυξη του Κέντρου Μετάφρασης για τα όργανα της Ευρωπαϊκής Ένωσης στο Λουξεμβούργο.

Γ. Το Ίδρυμα δεν έχει εγκρίνει το σύστημα προϋπολογισμού και της on line θεώρησης της Επιτροπής, το οποίο βρίσκεται στη διάθεση των υπηρεσιών από 1ης Ιουνουαρίου 1998.

Δ. Η σχετικά μακρά διαδικασία αντιπαράθεσης ανάμεσα στο Ίδρυμα και το Ελεγκτικό Συνέδριο για μια σχετικά σύντομη έκθεση έχει ως αποτέλεσμα να υποβληθεί η ετήσια έκθεση για το 1998 το Νοέμβριο του 1999.

Ε. Το Ελεγκτικό Συνέδριο, του οποίου καθήκον είναι όχι να αξιολογεί κατά πόσον το Ίδρυμα πέτυχε τους στόχους του, αλλά να ελέγχει τους λογαριασμούς του, καταλήγει στο ότι είναι σίγουρο ότι οι ετήσιοι λογαριασμοί για το οικονομικό έτος που έληγε στις 31 Δεκεμβρίου 1998 είναι αξιόπιστοι και οι συναλλαγές που καλύπτονται από αυτούς είναι γενικά νόμιμες και σωστές,

1. Οι ακόλουθοι λογαριασμοί του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας έχουν ως εξής:

ΟΙΚΟΝΟΜΙΚΟ ΕΤΟΣ 1998

>ΘΕΣΗ ΠΙΝΑΚΑ>

25 χρόνια λειτουργίας

2. Συγχαίρει το Ίδρυμα για τα 25 χρόνια λειτουργίας του, από της ιδρύσεώς του στις 26 Μαΐου 1975 βάσει του κανονισμού (ΕΚ) αριθ. 1365/75 του Συμβουλίου.

Αντίκτυπος του προγράμματος αναμόρφωσης της Επιτροπής

3. Επισημαίνει ότι τα αιτήματα που διατύπωσε το Κοινοβούλιο προς την Επιτροπή για να αναμορφώσει τη δομή της και τα συστήματα δημοσιονομικής διαχείρισης και να επιφέρει τη δέουσα αλλαγή στο ρόλο της Γενικής Διεύθυνσης Δημοσιονομικού Ελέγχου, θα έχουν άμεση επίπτωση επί του Ιδρύματος και θα απαιτήσουν την αναμόρφωση των δημοσιονομικών κανονισμών και την καθιέρωση δημοσιονομικής διαχείρισης βάσει των δραστηριοτήτων ("activity based budgeting").

Ανταλλαγή εμπειριών με άλλους οργανισμούς

4. Επιδοκιμάζει την ενεργό συνεργασία του Ιδρύματος με άλλους έξι οργανισμούς καθώς και με την Οικονομική και Κοινωνική Επιτροπή και την Επιτροπή των Περιφερειών για να τεθεί σε εφαρμογή το λογιστικό σύστημα Sincom2 που εκπόνησε η Επιτροπή, αλλά προς μεγάλη του απογοήτευση διαπιστώνει ότι μόνο οι οργανισμοί με έδρα την Κοπεγχάγη, το Τορίνο και το Λουξεμβούργο έχουν εφαρμόσει πλήρως το σύστημα μέχρι σήμερα.

5. Ζητεί από την Επιτροπή να επεκτείνει το σύστημα και στη διαχείριση βάσει δραστηριοτήτων των Οργανισμών, συμπεριλαμβανομένης της παρακολούθησης, του ελέγχου ή της αξιολόγησης του προσωπικού, αποστολών, εγγράφων και απογραφέντων αντικειμένων, κατά το πρότυπο του ενοποιημένου συστήματος διαχείρισης των πόρων (IRMS).

Συνεργασία με άλλους Οργανισμούς

6. Επιδοκιμάζει το γεγονός ότι το αίτημα του Κοινοβουλίου για κοινή δήλωση προθέσεων με τον Ευρωπαϊκό Οργανισμό για την Ασφάλεια και την Υγεία στην Εργασία στο Μπιλμπάο, στις 31 Μαρτίου 1998(3) έχει ως αποτέλεσμα να παρευρίσκονται οι διευθυντές και των δύο οργανισμών, με την ιδιότητα του παρατηρητή, στις συνεδριάσεις του διοικητικού συμβουλίου του άλλου, ενώ παράλληλα ενισχύθηκαν οι δεσμοί σε επίπεδο διαχείρισης των σχεδίων.

7. Διαπιστώνει με ικανοποίηση ότι άνω του 85 % των μεταφραστικών απαιτήσεων του Ιδρύματος ικανοποιούνται από το Κέντρο Μετάφρασης στο Λουξεμβούργο, με συνέπεια να πρέπει να επανεξεταστεί η κατάσταση της γλωσσικής και μεταφραστικής υπηρεσίας του Ιδρύματος.

Πάγιες προκαταβολές

8. Ενθαρρύνει το Ίδρυμα να μειώσει περαιτέρω την εξάρτησή του από τις πάγιες προκαταβολές για πληρωμές και επικροτεί το γεγονός ότι οι πληρωμές που πραγματοποιήθηκαν με τον τρόπο αυτό μειώθηκαν από 3,89 εκατ. ευρώ το 1997 (ή 40 % των συνολικών δαπανών πλην των μισθών) σε 3,40 εκατ. ευρώ (ή 37 % το 1998), και, μετά από περαιτέρω μειώσεις, σε 2,94 εκατ. ευρώ (ή 32 % το 1999).

Δαπάνες αποστολής

9. Χαίρεται που το Ίδρυμα κατάφερε να μειώσει τις δαπάνες για τις αποστολές εφαρμόζοντας αυστηρές κατευθυντήριες γραμμές που προβλέπουν τη χρήση φθηνών εισιτηρίων και που μείωσε τις δαπάνες από 433000 ευρώ το 1997 σε 423600 ευρώ το 1998 και σε 350000 ευρώ το 1999.

Συστάσεις προς το Ελεγκτικό Συνέδριο

10. Επικροτεί τον λιτό και ακριβή τρόπο σύνταξης της έκθεσης του Ελεγκτικού Συνεδρίου και ελπίζει ότι το Συνέδριο θα συνεχίσει να επιδεικνύει τον ίδιο επαγγελματισμό. Ζητεί δε από το Ελεγκτικό Συνέδριο να παρακολουθήσει συστηματικά τις αποφάσεις της αρχής της αρμόδιας για την απαλλαγή και να υποβάλει πλήρη ανάλυση των ελέγχων όλων των οργανισμών.

11. Ζητεί από το Ίδρυμα και το Ελεγκτικό Συνέδριο να περιορίσουν τη διάρκεια της διαδικασίας αντιπαράθεσης προκειμένου να μπορεί η ετήσια να υποβάλλεται στο Κοινοβούλιο πριν από τις 15 Ιουλίου του έτους που έπεται του εξεταζόμενου οικονομικού έτους.

Νέα στρατηγική και σχέδιο δράσης για την περίοδο 2001-2004

12. Εκφράζει την ικανοποίησή του διότι, μετά την εκκίνηση μιας διαδικασίας αξιολόγησης την άνοιξη του 1999, το Ίδρυμα ετοιμάζει το προσεχές τετραετές πρόγραμμά του για το 2001-2004 και διαπιστώνει με ενδιαφέρον την πρόοδο στην εκπαίδευση του προσωπικού και στη διάθεση πόρων για την παρακολούθηση και αξιολόγηση των δραστηριοτήτων.

13. Ζητεί από το Ίδρυμα να υποβάλει στο Κοινοβούλιο πριν από τις 31 Δεκεμβρίου 2000 τα αποτελέσματα των εργασιών του αξιολόγησης της νέας στρατηγικής και του σχεδίου δράσης.

Απόφαση απαλλαγής

14. Χορηγεί απαλλαγή στο Διοικητικό Συμβούλιο του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας σε ό,τι αφορά την εκτέλεση του προϋπολογισμού του για το οικονομικό έτος 1998 βάσει της έκθεσης του Ελεγκτικού Συνεδρίου.

15. Αναθέτει στην Πρόεδρό του να διαβιβάσει την απόφαση αυτή στο Διοικητικό Συμβούλιο του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας, το Συμβούλιο, την Επιτροπή και το Ελεγκτικό Συνέδριο και να μεριμνήσει για τη δημοσίευσή της στην Επίσημη Εφημερίδα των Ευρωπαϊκών Κοινοτήτων (σειρά L).

Ο Γενικός Γραμματέας

Julian Priestley

Η Προέδρος

Nicole Fontaine

(1) ΕΕ C 372 της 22.12.1999, σ. 38.

(2) ΕΕ C 279 της 1.10.1999, σ. 139.

(3) ΕΕ C 138 της 4.5.1998, σ. 58.